Nariadenie rady (EURATOM) č. 2218/89
z 18. júla 1989,
ktorým sa mení a dopĺňa nariadenie (Euratom) č. 3954/87 stanovujúce najvyššie povolené hodnoty rádioaktivity v potravinách a krmivách spôsobenej jadrovou haváriou alebo iným prípadom rádiologického núdzového stavu
RADA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva pre atómovú energiu, a najmä na jej článok 31,
so zreteľom na návrh Komisie vypracovaný po získaní stanoviska odbornej skupiny vymenovanej Výborom pre vedu a techniku [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže príloha k nariadeniu (Euratom) č. 3954/87 [4] obsahuje položky pre najvyššie povolené hodnoty rádioaktivity potravín a krmív;
keďže však pre niektoré položky neboli stanovené najvyššie povolené hodnoty až do rozhodnutia, ktoré mala Rada prijať v neskoršej etape na základe dodatočných prác vykonaných najmä vedeckými odborníkmi;
keďže Komisia dňa 14. júna a 9. decembra 1988 predložila Rade dve oznámenia, ktoré boli určené na doplnenie prílohy k vyššie uvedenému nariadeniu a ktoré boli navrhnuté po konzultácii odbornej skupiny uvedenej v článku 31 zmluvy;
keďže príloha k uvedenému nariadeniu by sa mala preto doplniť;
keďže niektoré ďalšie informácie v uvedenej prílohe by mali byť tiež upravené s ohľadom na najnovšie vedecké práce v tejto oblasti;
keďže sa preto zdá byť vhodné zhrnúť hodnoty a ostatné informácie v uvedenej prílohe de jednej tabuľky;
keďže v dôsledku pokračujúcich vedeckých prác sa takisto zdá byť vhodné stanoviť, že postup uvedený v článku 7 nariadenia (Euratom) č. 3954/87 by sa mal použiť aj na stanovenie najvyšších povolených hodnôt pre krmivá; keďže uvedené nariadenie by sa malo príslušne doplniť,
PRIJALA TOTO NARIADENIE:
Článok 1
Príloha k nariadeniu (Euratom) č. 3954/87 sa nahrádza prílohou k tomuto nariadeniu.
Článok 2
Článok 7 nariadenia (Euratom) č. 3954/87 sa nahrádza týmto:
"Článok 7
Vykonávacie pravidlá tohto nariadenia, zoznam menej významných potravín spolu s najvyššími uplatniteľnými hodnotami a najvyššie hodnoty pre krmivá budú prijaté v súlade s postupom stanoveným v článku 30 nariadenia (EHS) č. 804/68, ktoré sa použije primerane. Na tento účel bude ustanovený výbor ad hoc."
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 18. júna 1989